Maalaislääkäri Tapani Kiminkisestä tuli koko kansan tähti oman tv-ohjelman myötä. Saarijärvellä häneen kuitenkin suhtauduttiin nuivasti.

Urheilumiehenäkin tunnettu maalaislääkäri Tapani Kiminkinen sai vahvan sytykkeen henkiseen kulttuuriin näyttelijälegenda Tarmo Mannilta. Saarijärveläislähtöinen Manni vietti eläkepäivillään paljon aikaa kotikonnuillaan ennen kuolemaansa 1999.

Kiminkinen oli mukana Mannin patsashankkeessa ja innostui muutenkin ajamaan kotipaikkansa Saarijärven asiaa. Jo silloin Kiminkinen sai huomata, etteivät kaikki tykkää rajojen ylittäjistä.

– Aluksi oli oppositio, joka ajoi minua takaa. Mutta se ininä on pienentynyt ja pienentynyt.

Vastustus on kuitenkin jättänyt jälkensä.

– Olen aina ihmeissäni, että kelpaako tämä, mitä teen, muualla – kun omalla paikkakunnalla on niin vaikeaa.

Kelpaa se. Tv:ssä 2010-luvun vaihteessa pyörinyt tosi-tv-sarja Tohtori Kiminkinen teki miehestä yhden Suomen tunnetuimmista lääkäreistä – vaikkei hän tohtori olekaan.

– 600 000 katsojaa! Järjetöntä! Eihän näin paljon voi olla, Kiminkinen muistelee ajatelleensa.

Julkisuuden henkilölle mansikka onkin usein se muu maa. Omien keskuudessa ennakkoluulot ovat niin vahvat.

– Suurin osa ei ole edes nähnyt minun esiintyvän. He eivät tiedä eivätkä tunne minua. Kyse on usein kateudesta, Kiminkinen miettii.

– Mutta tilanne on sama kaikilla pienillä paikkakunnilla. Kuinka monta uraa on tuhottu, kun ei ole annettu mahdollisuuksia.

Kiminkinen asuu Saarijärvellä yhdessä Ulla-vaimonsa kanssa. Kodin seinällä on pariskunnan tyttärien muotokuvia.­

Onneksi kateelliset ovat vain pieni vähemmistö. Vastaanotollaan Kiminkinen saa huomata, että potilaat välittävät luottolääkäristään.

– Homma toimii molemmin puolin. Jos minulla on vaikeaa, niin asiakkaat lohduttavat. Kyllähän ihmiset tietävät, mitä teen, joten he myös vaistoavat, jos olen väsynyt.

– Silloin he sanovat, että koitahan hoitaa itteäs tai yritä nyt huilata sinäkin.

Potilaat muistavat pidettyä lääkäriä myös lahjoilla.

– Tulee konjakkipulloa ja muuta. Mummot kutoo sukkia, ja Kivijärven emännät leipoo ruisleipiä.

Kiminkinen korostaa, ettei julkisuudella ole mitään itseisarvoa.

– Sä saat asioita esille, jos sut tunnetaan paremmin. Lääkärin pitää tehdä kansanterveystyötä siellä, missä ihmiset ovat.

– Ei tieteellä ole merkitystä, ellei sitä tee ymmärrettäväksi. Sitä olen kaikki nämä vuodet tehnyt, puhunut kieltä, jota kansa ymmärtää. Kaikki on kuitenkin ihan täyttä tiedettä.

Vaikka pikkukaupungin julkkislääkäri vaikuttaa hölösuulta, vaitiolovelvollisuudestaan hän ei tingi.

– Emännät voivat ajatella, että nyt se Kiminkinen tietää, kellä on kierukka. Maallikko ajattelee niin, mutta sanon aina ihmettelijälle, etten kyllä ihan tarkkaan muista, että minkälainen peli sulla on.

Potilaat luottavat Kiminkiseen ja kantavat huolta lääkärinsä jaksamisesta. –Homma toimii molemmin puolin. Jos minulla on vaikeaa, niin asiakkaat lohduttavat. Kyllähän ihmiset tietävät, mitä teen, joten he myös vaistoavat, jos olen väsynyt.­